Hétfőn közgyűlést tartanak, ahol lemondanak az igazgatóság és a felügyelőbizottság magántulajdonos által delegált tagjai, köztük az elnök, Mészáros Beatrix.

Hétfőn veszi át a Magyar Villamos Művek Zrt. Mészáros Lőrincéktől a jelenlegi formájában bezárásra ítélt Mátrai Erőmű Zrt.-t – írta a 24.hu. A meghirdetett rendes közgyűlés forgatókönyve szerint lemondanak az igazgatóság és a felügyelőbizottság magántulajdonos által delegált tagjai, köztük az elnök, Mészáros Lőrinc felesége, Mészáros Beatrix.

Azt ugyan az MVM továbbra sem hajlandó elárulni, hogy mennyibe került az ügylet, a közgyűlésre beterjesztett mérlegből viszont kiderült, hogy mekkora veszteséggel veszi át az állam az erőművet.

A dokumentum szerint 5,899 milliárd forint mínusszal zárták a múlt évet Visontán.

Az igazgatóság nem javasol osztalékfizetést a 45 milliárd forintra apadt eredménytartalékból.

A Mátrai Erőmű a mérleg szerint tavaly 77 milliárd forint árbevételt ért el, valamelyest többet az előző évinél; akkor 73,6 milliárd szerepelt a könyvekben. Ugyanakkor nőttek a kötelezettségei is, 13 milliárdról 15 milliárd forintra.

Nagyon furcsán veszi meg az állam a Mátrai Erőművet Míg az erőművet tulajdonló Opus az év végén azt közölte, megkötötték az adásvételi szerződést, addig a miniszterelnök szerint az árról még szó sem volt. Erre erősített rá az MVM is.

A személyi változtatások mellett a legfőbb dolga az lesz az MVM-nek, hogy biztosítsa a cég finanszírozását, ezért rögvest hitelkeret-szerződést köt a Mátrai Erőművel. Az idevágó napirendi pont szerint már megállapodtak abban, hogy a kölcsön „legalább a Mátrai Erőmű Zrt. Takarékbank Zrt. felé fennálló folyószámlahitel-tartozásának megfelelő” összegű lesz, az MVM rövid lejáratú, általános vállalatfinanszírozási célú hitelkeretet nyújt a visontai erőműnek.